รัฐบาลไทย-ข่าวทำเนียบรัฐบาล-พม. พร้อมช่วยเหลือเด็กกำพร้าที่ครอบครัวเสียชีวิตจากโควิด-19 โดยคำนึงถึงประโยชน์สูงสุดของเด็กเป็นสำคัญ
วันอังคารที่ 24 สิงหาคม 2564
พม. พร้อมช่วยเหลือเด็กกําพร้าที่ครอบครัวเสียชีวิตจากโควิด-19  โดยคํานึงถึงประโยชน์สูงสุดของเด็กเป็นสําคัญ
พม. พร้อมช่วยเหลือเด็กกําพร้าที่ครอบครัวเสียชีวิตจากโควิด-19 โดยคํานึงถึงประโยชน์สูงสุดของเด็กเป็นสําคัญ
เมื่อวันที่ 22 ส.ค. 64เวลา 10.00 น. นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.) ในฐานะโฆษกกระทรวง พม. เปิดเผยว่า ด้วยสถานการณ์การแพร่ระบาดโรคติดเชื้อไวรัสโคโรนา 2019 (โควิด-19) ได้ส่งผลกระทบในวงกว้างทั่วประเทศอย่างต่อเนื่องและมีแนวโน้มความรุนแรงเพิ่มมากขึ้น กระทรวง พม. จึงมีความห่วงใยกลุ่มเปราะบาง รวมทั้งกลุ่มเด็ก ซึ่งมีความเสี่ยงสูงที่ได้รับผลกระทบโดยตรง โดยเฉพาะกลุ่มเด็กกําพร้าที่บิดามารดาหรือผู้ปกครองเสียชีวิตจากการติดเชื้อโควิด-19 ทําให้ไม่มีผู้เลี้ยงดู จึงจําเป็นต้องให้ความช่วยเหลือโดยเร็วที่สุด ซึ่งนับวันยิ่งมีจํานวนเด็กกําพร้าเพิ่มมากขึ้น ทั้งนี้ กระทรวง พม. มีภารกิจสําคัญในการช่วยเหลือดูแลเด็กกําพร้าในภาพรวมทั้งประเทศภายใต้การสงเคราะห์คุ้มครองสวัสดิภาพตามพระราชบัญญัติคุ้มครองเด็ก พ.ศ. 2546 โดยคํานึงถึงประโยชน์สูงสุดของเด็กเป็นสําคัญ ซึ่งได้ดําเนินการช่วยเหลือดูแลเด็กกําพร้าจากผลกระทบของโรคโควิด-19 ตั้งแต่ระยะที่ 1 ในต้นปี 2563 จนถึงปัจจุบัน ทั้งนี้ นางพัชรี อาระยะกุล ปลัด พม. ได้สั่งการให้พัฒนาสังคมและความมั่นคงของมนุษย์จังหวัด (พมจ.) ทั่วประเทศ เข้าไปช่วยเหลือดูแลเด็กกําพร้าทั่วประเทศอย่างเร่งด่วน ตั้งแต่การลงพื้นที่เชิงรุกเพื่อสํารวจเด็กกําพร้า ซึ่งปัจจุบันพบ 234 คน และคาดว่าจะมีจํานวนเพิ่มขึ้น จึงให้มีการสํารวจอย่างต่อเนื่อง และการเยี่ยมบ้านเพื่อสอบข้อเท็จจริงและประเมินปัญหา ความต้องการของเด็กทุกคน ประกอบการช่วยเหลือด้านสิทธิและสวัสดิการสังคมตามภารกิจของกระทรวง พม. พร้อมทั้งประสานกับภาคีเครือข่ายและอาสาสมัครพัฒนาสังคมและความมั่นคงของมนุษย์จังหวัด (อพม.) เพื่อบูรณาการแนวทางการช่วยเหลือร่วมกันทั้งในระยะสั้นและระยะยาว นอกจากนี้ ยังมีการมอบเครื่องอุปโภคบริโภคที่จําเป็น อุปกรณ์การเรียน และเงินสงเคราะห์ เพื่อช่วยเหลือบรรเทาความเดือดร้อนในเบื้องต้น
นางสาวแรมรุ้ง กล่าวต่อไปว่า สําหรับแนวทางการให้ความช่วยเหลือเด็กกําพร้าจากผลกระทบของโรคโควิด-19 กระทรวง พม. ได้ใช้ระบบการเลี้ยงดูทดแทนและทรัพยากรการสนับสนุนการเลี้ยงดูทดแทน ดังนี้ 1) การเลี้ยงดูทดแทน ด้วยครอบครัวเครือญาติเด็ก โดยกระทรวง พม. จะสนับสนุนค่าใช้จ่ายครอบครัวอุปถัมภ์ 2,000 บาทต่อคนต่อเดือน จนกระทั่งเด็กอายุ 18 ปีบริบูรณ์ และมีพนักงานเจ้าหน้าที่คุ้มครองเด็กช่วยให้ครอบครัวดูแลเด็กได้อย่างมีคุณภาพ และ 2) การเลี้ยงดูในครอบครัวทดแทนถาวร โดยการเลี้ยงดูเด็กในครอบครัวบุญธรรม ที่ผ่านการพิจารณาคุณสมบัติที่จะรับเด็กเป็นบุตรบุญธรรมตามกฎหมายที่กําหนด โดยมีสิทธิ หน้าที่ และความรับผิดชอบต่อเด็กตามกฎหมาย ทั้งนี้ 3) หากเด็กไม่สามารถหาครอบครัวทดแทนได้ สถานสงเคราะห์ของกระทรวง พม. จะเป็นทางเลือกสุดท้ายในการสงเคราะห์และคุ้มครองสวัสดิภาพเด็กชั่วคราว ผ่านการจัดบริการด้านต่างๆ เช่น บริการปัจจัยสี่ การดูแลรักษาพยาบาล การศึกษา พัฒนาการ การติดตามสืบหาครอบครัว และกําหนดแผนการเลี้ยงดูทดแทนระยะยาว
นางสาวแรมรุ้ง กล่าวเพิ่มเติมว่า สําหรับการช่วยเหลือเด็กกําพร้าด้านการศึกษา พระบาทสมเด็จพระเจ้าอยู่หัว ทรงมีพระราชประสงค์รับเด็กกําพร้าที่บิดามารดาหรือผู้ปกครองเสียชีวิตจากการติดเชื้อโควิด-19 เป็นเด็กนักเรียนในพระบรมราชานุเคราะห์ทั้งเรื่องการรับทุนการศึกษาและการเข้ารับการศึกษาในระบบโรงเรียนราชประชานุเคราะห์ โดยไม่เสียค่าใช้จ่ายแต่อย่างใด ซึ่งสามารถเรียนได้สูงที่สุดตามความสามารถของเด็ก โดยกระทรวง พม. จะดําเนินการประสานขอทุนการศึกษาให้กับเด็กกําพร้าทั้งหมด ทั้งนี้ หากพบเห็นเด็กกําพร้าจากผลกระทบของโรคโควิด-19 สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร.1300 บริการ 24 ชั่วโมง 2) สํานักงานพัฒนาสังคมและความมั่นคงของมนุษย์จังหวัดทั่วประเทศและ 3) อาสาสมัคร พม. ในพื้นที่